รัฐบาลไทย-ข่าวทำเนียบรัฐบาล-การขับเคลื่อนสิ่งประดิษฐ์นวัตกรรมอาชีวศึกษา เข้าสู่ระบบอุตสาหกรรมและพาณิชยกรรม ภาคใต้ชายแดน
วันพฤหัสบดีที่ 27 กันยายน 2561
การขับเคลื่อนสิ่งประดิษฐ์นวัตกรรมอาชีวศึกษา เข้าสู่ระบบอุตสาหกรรมและพาณิชยกรรม ภาคใต้ชายแดน
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ เป็นประธานเปิดงาน "การขับเคลื่อนสิ่งประดิษฐ์นวัตกรรมอาชีวศึกษา เข้าสู่ระบบอุตสาหกรรมและพาณิชยกรรม" ภาคใต้ชายแดน
20 กันยายน 2561 - พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ เป็นประธานเปิดงาน "การขับเคลื่อนสิ่งประดิษฐ์นวัตกรรมอาชีวศึกษา เข้าสู่ระบบอุตสาหกรรมและพาณิชยกรรม" ภาคใต้ชายแดน ซึ่งจัดขึ้นระหว่างวันที่ 18-20 กันยายน 2561 ณ วิทยาลัยเทคนิคยะลา จังหวัดยะลา
นายสุเทพ ชิตยวงษ์ เลขาธิการคณะกรรมการการอาชีวศึกษา กล่าวถึงการจัดงานขับเคลื่อนสิ่งประดิษฐ์และนวัตกรรมอาชีวศึกษาเข้าสู่ระบบอุตสาหกรรมและพาณิชยกรรม ภาคใต้ชายแดน ในครั้งนี้ว่า เป็นนโยบายที่กระทรวงศึกษาธิการมอบให้สํานักงานคณะกรรมการการอาชีวศึกษา (สอศ.) ดําเนินการเพื่อตอบสนองนโยบายประเทศไทย 4.0 ซึ่ง สอศ.ได้ร่วมกับศึกษาธิการภาค ดําเนินการมาแล้วจํานวน 5 ภาค ดังนี้
ครั้งที่ 1 จัดขึ้นที่ภาคตะวันออก ซึ่งเป็นพื้นที่ระเบียงเศรษฐกิจพิเศษภาคตะวันออก (EEC) ณ วิทยาลัยเทคนิคสัตหีบ อําเภอสัตหีบ จังหวัดชลบุรี ระหว่างวันที่ 8 - 9 เมษายน 2561 มูลค่าซื้อขายไม่น้อยกว่า 200,000 บาท และมูลค่าซื้อขายสิ่งประดิษฐ์ต่อเนื่อง 100,000,000 บาท คือ ชุดอุปกรณ์เซฟตี้สินค้า
ครั้งที่ 2 จัดขึ้นที่ภาคตะวันออกเฉียงเหนือ ณ วิทยาลัยอาชีวศึกษานครราชสีมา อําเภอเมืองนครราชสีมา ระหว่างวันที่ 5 - 7 พฤษภาคม 2561 มูลค่าซื้อขายไม่น้อยกว่า 812,879 บาท
ครั้งที่ 3 จัดขึ้นที่ภาคกลาง ณ วิทยาลัยการอาชีวศึกษาปทุมธานี อําเภอเมืองปทุมธานี ระหว่างวันที่ 13 - 15 มิถุนายน 2561 มูลค่าซื้อขายไม่น้อยกว่า 400,000 บาท และมูลค่าซื้อขายสิ่งประดิษฐ์ต่อเนื่อง 28,490,000 บาท คือ เรือเก็บผักตบชวาแบบอัดก้อน 19,000,000 บาท, เรือเก็บผักตบชวาแบบสายพานลําเลียง 9,000,000 บาท, เครื่องล้างหัวฉีดคอมมอนเรล 450,000 บาท, เครื่องเติมน้ํากลั่นแบตเตอรี่ 40,000 บาท
ครั้งที่ 4 จัดขึ้นที่ภาคเหนือ ณ วิทยาลัยเทคนิคลําพูน อําเภอเมืองลําพูน ระหว่างวันที่ 4 - 6 สิงหาคม 2561 มูลค่าซื้อขายไม่น้อยกว่า 228,815 บาท
ครั้งที่ 5 จัดขึ้นที่ภาคใต้ ณ วิทยาลัยเทคนิคนครศรีธรรมราช อําเภอเมืองนครศรีธรรมราช ระหว่างวันที่ 18 - 20 สิงหาคม 2561 มูลค่าซื้อขายไม่น้อยกว่า 1,206,000 บาท
สําหรับครั้งนี้เป็นครั้งที่ 6 ภาคใต้ชายแดน ระหว่างวันที่ 19 - 20 กันยายน 2561 ณ วิทยาลัยเทคนิคยะลา จังหวัดยะลา มีการจับคู่ธุรกิจเช่นเดียวกับทุกภาคที่ผ่านมา โดยมีสถานประกอบการเข้าร่วม 30 แห่ง สถานศึกษาเข้าร่วม 15 แห่ง จํานวนผลงานที่จัดแสดง 67 ผลงาน มีการจับคู่ธุรกิจจํานวน 30 คู่ ผลงานซื้อขาย จํานวน 11 ผลงาน มูลค่าซื้อขายไม่น้อยกว่า 500,000 บาท (ห้าแสนบาทถ้วน)
การเจรจาซื้อขายผลงานสิ่งประดิษฐ์อาชีวศึกษาของสถานศึกษาอาชีวศึกษา จากผลงานสิ่งประดิษฐ์ 67 ผลงานนั้น ดําเนินการใน 4 รูปแบบ ดังนี้ 1) เจรจาเพื่อซื้อสิ่งประดิษฐ์หรือต้นแบบสิ่งประดิษฐ์ 11 ผลงาน 2) แนะนําเพิ่มเติมจากสิ่งประดิษฐ์เดิมแล้วจะซื้อสิ่งประดิษฐ์ 3 ผลงาน 3) ให้โจทย์นักศึกษาอาชีวศึกษา ในการนําไปสร้างสิ่งประดิษฐ์เพื่อที่จะซื้อต่อไป 3 ผลงาน 4) ให้คําแนะนําและช่วยเป็นที่ปรึกษาในการนําไปสร้างสิ่งประดิษฐ์ ทั้งปัจจุบันและอนาคต เพื่อดําเนินการทางธุรกิจต่อไป 15 ผลงาน
สําหรับการจัดงานที่ภาคใต้ชายแดน นอกจากมีนิทรรศการสิ่งประดิษฐ์และนวัตกรรมอาชีวศึกษา ภาคใต้ชายแดน จํานวน 67 ผลงานแล้ว ยังมีนิทรรศการความก้าวหน้าของศูนย์ประสานงานการผลิตและพัฒนากําลังคนอาชีวศึกษา, นิทรรศการ “Open House”, ผลงานโครงการหนึ่งตําบลหนึ่งผลิตภัณฑ์ (OTOP), พร้อมทั้งมีการชี้แจงนโยบายสิ่งประดิษฐ์และนวัตกรรมอาชีวศึกษา มีการเจรจาความร่วมมือจับคู่ธุรกิจ (Business Matching) ระหว่างสถานประกอบการกับสถานศึกษาในสังกัด สอศ. ภาคใต้ชายแดน โดยกิจกรรมในพิธีเปิดมีผู้เข้าร่วมจํานวน 1,000 คน ประกอบด้วยนักเรียนนักศึกษาภาครัฐและเอกชน สหกรณ์การเกษตร 800 คน ผู้บริหาร ครู และบุคลากรอาชีวศึกษา 100 คน ผู้บริหารสถานศึกษาสังกัดสํานักงานเขตพื้นที่การศึกษา สํานักงานศึกษาธิการจังหวัด และสํานักงานศึกษาธิการภาค 50 คน และผู้บริหารสถานประกอบการ สภาหอการค้าและสภาอุตสาหกรรม 50 คน
พล.อ.สุรเชษฐ์ ชัยวงศ์ กล่าวว่า เป็นโอกาสดีของการทํางานร่วมกันเพื่อขับเคลื่อนงานด้านอาชีวศึกษาตามกลไกประชารัฐ ซึ่งมีความสําคัญต่อการพัฒนาประเทศให้เกิดความเจริญก้าวหน้าในทุกมิติ และเกิดการขับเคลื่อนงานตามยุทธศาสตร์ชาติระยะ 20 ปี ในส่วนที่เกี่ยวข้องกับกระทรวงศึกษาธิการ ด้านการสร้างความสามารถในการแข่งขัน เพื่อผลิตและพัฒนากําลังคนให้มีทักษะและความสามารถในการแข่งขันในมิติเศรษฐกิจ ส่งเสริมการค้าการลงทุน การเกษตร การท่องเที่ยว การพาณิชยกรรม เข้าสู่ระบบอุตสาหกรรมและผสมผสานเทคโนโลยีสมัยใหม่ เพื่อพัฒนาประเทศสู่ THAILAND 4.0 อีกทั้งยังสอดคล้องกับด้านการพัฒนาและเสริมสร้างศักยภาพทรัพยากรมนุษย์ โดยเฉพาะอย่างยิ่งการอาชีวศึกษาซึ่งมีหน้าที่ประสานการผลิตและพัฒนากําลังคนให้เกิดขึ้นตามยุทธศาสตร์ดังกล่าว และตามแผนพัฒนาเศรษฐกิจและสังคมแห่งชาติ ฉบับที่ 12 ที่กําหนดให้มีการพัฒนาพื้นที่ใน 6 ภาคของไทย ซึ่งถือว่าทุกภาคมีความสําคัญและเชื่อมโยงสู่การพัฒนาประเทศทั้งสิ้น แต่มีจุดเน้นที่แตกต่างกัน
"สําหรับการจับคู่ธุรกิจ (Business Matching) ซึ่งได้ดําเนินการมาแล้ว 6 ครั้ง 6 ภาค ได้มีการลงนามความร่วมมือในการขับเคลื่อนสิ่งประดิษฐ์และนวัตกรรมอาชีวศึกษาเข้าสู่ระบบอุตสาหกรรมและพาณิชยกรรม รวมทั้งการเจรจาซื้อขายผลงานของสถานศึกษาอาชีวศึกษา โดยมีสถานประกอบการเข้าร่วมทั้งสิ้น 625 แห่ง มีการจับคู่ธุรกิจรวมทั้งสิ้น 604 คู่ ผลงานซื้อขายรวมทั้งสิ้นจํานวน 227 ผลงาน มีมูลค่าการซื้อขายไม่น้อยกว่า 139,654,694 บาท"
พล.อ.สุรเชษฐ์ ชัยวงศ์ กล่าวด้วยว่า งานของกระทรวงศึกษาธิการด้านอาชีวศึกษาจึงถือว่ามีความก้าวหน้าเป็นอย่างมาก ทั้งในเชิงปริมาณที่ดําเนินการครอบคลุมทั่วประเทศ และในเชิงคุณภาพที่มีการพัฒนางานให้ก้าวหน้าในหลายส่วน โดยมีงานสําคัญที่เป็นความภาคภูมิใจร่วมกัน เช่น
การจัดตั้งศูนย์ประสานงานการผลิตและพัฒนากําลังคนอาชีวศึกษา ซึ่งเป็นหน่วยงานภายในของสํานักงานคณะกรรมการการอาชีวศึกษา ที่มีจุดเริ่มต้นมาจากความสําเร็จในการจัดระบบงานในพื้นที่เขตพัฒนาพิเศษภาคตะวันออก (Eastern Economic Corridor : EEC) เพื่อผลิตกําลังคนและขับเคลื่อนแผนงาน สอดคล้องรองรับกับความต้องการพัฒนาเศรษฐกิจในพื้นที่ EEC ควบคู่กับในพื้นที่จังหวัดชายแดนภาคใต้ จนกระทั่งขยายไปสู่ในทุกภูมิภาคของประเทศ โดยมีกระบวนการทํางานศูนย์ประสานงานการผลิตและพัฒนากําลังคนอาชีวศึกษา เริ่มจากการรวบรวมและจัดทําฐานข้อมูลความต้องการกําลังคน ทั้งในส่วนของผู้ผลิตคือ สถาบันอาชีวศึกษา และผู้ใช้ ทั้งภาคอุตสาหกรรม พาณิชยกรรม ตลอดจนภาคเอกชน พร้อมพัฒนาสมรรถนะนักเรียนนักศึกษาและประชาชน (หลักสูตรระยะสั้น) ให้มีสมรรถนะทักษะเข้าสู่มาตรฐานวิชาชีพหรือฝีมือแรงงาน ที่ตรงกับสาขาความต้องการ และมีมาตรฐานที่เอกชนจะรับเข้าทํางาน ช่วยเป็นการสร้างงานสร้างอาชีพและมีรายได้ ส่งผลต่อการพัฒนาพื้นที่ในทุกมิติ
ความร่วมมือด้านอาชีวศึกษา ทั้งความร่วมมือในประเทศ ที่มีความเชื่อมโยงการทํางานแต่ละภูมิภาค รวมทั้งความร่วมมือกับต่างประเทศ ซึ่ง "การศึกษาทวิภาคี" ถือเป็นส่วนหนึ่งของการส่งเสริมความร่วมมือด้านอาชีวศึกษา โดยสถานประกอบการเป็นสถานที่ฝึกฝนผู้เรียนให้มีความรู้ความสามารถ รวมทั้งเป็นครูสอนถ่ายทอดวิชาและเทคนิคต่าง ๆ ด้วย ทําให้เด็กมีรายได้ และเมื่อจบการศึกษา มีโอกาสที่จะได้รับการจ้างงานด้วย
งานวิจัยและพัฒนา ที่เกิดจากการขับเคลื่อนสิ่งประดิษฐ์และนวัตกรรม ซึ่งจัดครบถ้วนแล้วจํานวน 6 ครั้งใน 6 ภาค มีงานวิจัยที่ช่วยแก้ไขปัญหาต่าง ๆ และมีข้อเสนอแนะจากภาคเอกชนที่ช่วยพัฒนาเชิงวิชาการ ถือว่านวัตกรรมและสิ่งประดิษฐ์อาชีวะมีคุณค่าสูง เนื่องจากผ่านการประกวดและได้รับรางวัล ทั้งในระดับภาคและระดับประเทศ ตลอดจนมีการรับรองมาตรฐานด้วย จึงควรที่จะส่งเสริมเข้าสู่ระบบอุตสาหกรรมเพื่อสร้างมูลค่าเชิงพาณิชย์ ซึ่งสอดคล้องกับนโยบายของรัฐบาลในการสร้างมูลค่าเพิ่มให้กับสิ่งประดิษฐ์และนวัตกรรมที่ได้คิดค้นขึ้น เพื่อเป็นการทบทวนอดีตและพัฒนาปัจจุบัน เพื่อการสร้างสรรค์คุณค่าใหม่ต่อไปในอนาคต
"ในส่วนของภาคใต้ชายแดน เมื่อพิจารณาสถิติการดําเนินงาน ถือว่ามีความเป็นรูปธรรมอย่างที่ไม่เคยเกิดขึ้นมาก่อน และในภาพรวมทั้งประเทศก็มีการจับคู่ระหว่างภาคเอกชน ภาครัฐ สหกรณ์ต่าง ๆ กับสถาบันอาชีวศึกษา ที่นอกจากจะช่วยพัฒนางานและวิชาการแล้ว ยังสร้างรายได้ให้กับสถานศึกษา มีมูลค่าสูงที่สุดถึงหลักร้อยล้านบาท ถือเป็นตัวเลขที่น่าภาคภูมิใจอย่างมาก"
ทั้งหมดนี้ เป็นความภาคภูมิใจร่วมกันในการทํางานด้านอาชีวศึกษา และได้รายงานให้รัฐบาลตลอดจนคณะรัฐมนตรีรับทราบอย่างต่อเนื่อง ซึ่งสอดคล้องกับยุทธศาสตร์การพัฒนาขีดความสามารถในการแข่งขันและพัฒนาทรัพยากรมนุษย์ ให้มีความสามารถสอดคล้องกับความต้องการของประชาชน ชุมชน พื้นที่ ตลอดจนการพัฒนาประเทศในมิติต่าง ๆ เพื่อให้ได้กําลังคนอาชีวะที่มีคุณภาพ และร่วมกันพัฒนาประเทศตามนโยบายรัฐบาลต่อไป
Written by นวรัตน์ รามสูต, บัลลังก์ โรหิตเสถียร
Photo Credit อิทธิพล รุ่งก่อน, ปกรณ์ เรืองยิ่ง (VDO)
Rewriter นวรัตน์ รามสูต
Editor บัลลังก์ โรหิตเสถียร